Üksikute põhiseaduslike probleemide üleskerkimine parlamendis ei tähenda, et oleme kümne aasta jooksul põhiseaduse analüüsiga vähe tegelnud. Mõnikord ei paista see töö väljagi. Näiteks kuus aastat tagasi, kui kõige aktuaalsemaks probleemiks muutus põhiseaduse muutmine riigikaitse valdkonnas, moodustati Riigikogu põhiseaduskomisjoni ettepanekul valitsuse juurde põhiseaduse juriidilise ekspertiisi komisjon. Ka Riigikogu põhiseaduskomisjon uuris väga kaua ja  tähelepanelikult vajadust muuta põhiseaduse riigikaitset käsitlevat osa. Põhjaliku töö tulemusena jõuti järeldusele - polegi vaja muuta. See on hea tulemus ning väärt kogemus. Nüüd NATO lävele jõudes on põhiseaduse muutmise probleemid riigikaitse osas kaotanud aktuaalsuse. Siit võib teha järelduse - põhiseaduse toimima hakkamiseks tuleb anda aega.